钦定古今图书集成/明伦汇编/官常典/第764卷 > 《董庄愍死节威楚序》王奎
## 钦定古今图书集成/明伦汇编/官常典/第764卷 > 《董庄愍死节威楚序》王奎

“龙亡虎逝而群狐嗥，风披云靡而震霆作。此可以睹
大人之变，明治化之迹也。”按《元史龙溪集纪》：“天历初，
云南中庆路镇将败狐叛，遣兵攻威楚，官吏或逃或
屈，独知事董文彦义不从。贼锐声诟骂，贼不忍闻，截
其耳以塞其口，文彦嚼血唾贼，骂不绝声，贼怒裂而
殉之。明年败狐伏诛，宪司以事闻，朝廷嘉之，谥曰庄
愍”，旌其门，官其子时中。予斥临安。时中为文学掾，一
如集中言。泣且请曰：“先父不幸死贼手，虽褒嘉于朝，
时中惧其事之荒湮也。先生以文章显，幸为我序之。”
呜呼！忠臣烈士，何代无之，求之夷服，曾不多见。昔安
禄山以范阳反，颜杲卿死河北，张巡、许远死睢阳，虽
武夫小卒，皆知尽节，阖城皆然。华夏忠义之习无怪
也。《唐史》列之于传，植大义于后世者至矣。败狐之叛，
中庆大藩也，威、楚大都也，省府大臣不死之，风纪执
法不死之，刺史不死之，知事，一彝人耳，食九品秩，乃
凛凛乎仗大义，树大节，宁死而不顾，见理明而临事
不眩也。使天下之人皆若文彦，则叛乱何繇而生哉？
予生也后，仕不先人，不获与太史著作之列，而《元史》
不载庄愍死节事，岂史阙欤？抑在彝略欤？抑述史时
云南未附，不得闻欤？以未附阙文，君子固不能无憾。
以在彝而略，则失之远矣。因为述之于简，以补史氏
之阙